1. melléklet az 1/2020. (I. 31.) önkormányzati rendelethez

„1. melléklet a 30/2012. (XII. 19.) önkormányzati rendelethez

A tanácsnok feladat- és hatásköre

1. A peremkerületek fejlesztését felügyelő tanácsnok a peremkerületek - Bácsa, Gyirmót, Ménfőcsanak, Likócs, Szentiván, Kismegyer és Pinnyéd - fejlesztésének elősegítése, a jelentkező problémák megoldásának koordinálása érdekében

1.1. állásfoglalásával terjeszthető a döntésre jogosult elé peremkerületet érintő esetben

1.1.1. helyi környezetvédelmi program, környezetvédelem szabályozására vonatkozó rendelettervezet, természeti környezet fejlesztésének koncepciója,

1.1.2. lakásépítési és egyéb célú terület-előkészítéssel, infrastruktúra ellátással és ezzel összefüggő fejlesztéssel kapcsolatos előterjesztés,

1.1.3. közmű és közúthálózat fejlesztésre vonatkozó előterjesztés,

1.1.4. közösségi közlekedéssel kapcsolatos előterjesztés, valamint

1.1.5. köznevelési, közművelődési, művészeti, közgyűjteményi és sport intézmény alapítására, valamint megszüntetésére vonatkozó javaslat,

1.2. felügyeli

1.2.1. a peremkerületet érintő településfejlesztéshez, területhasználatához kapcsolódó döntések végrehajtását,

1.2.2. építési, városképi követelmények helyi szabályozásának érvényesülését, és

1.2.3. önkormányzati beruházások kihatásait,

1.3. közreműködik

1.3.1. a peremkerületet érintő problémák feltárásában és azok megoldásának, így útépítés, útfelújítások, csapadékvíz elvezetés, ivóvízellátás, szennyvízelvezetés és közvilágítás fejlesztésének kezdeményezésében, valamint

1.3.2. rendezvény koordinálásában,

1.4. kapcsolatot tart a peremkerülethez tartozó egyéni választókerületek önkormányzati képviselőivel, valamint

1.5. részt vesz - meghívás alapján - a lakossági fórumokon.

2. A társadalmi kapcsolatokért felelős tanácsnok a társadalmi kapcsolatok erősítése és előmozdítása érdekében

2.1. állásfoglalásával terjeszthető a döntésre jogosult elé

2.1.1. a több települést érintő kulturális együttműködés létesítésére vonatkozó előterjesztés és

2.1.2. a lakossággal való kapcsolattartással összefüggő előterjesztés,

2.2. felügyeli a polgármester által meghatározottak szerint

2.2.1. az Önkormányzat által szervezett kulturális rendezvény lebonyolítását,

2.3. közreműködik a polgármester által meghatározottak szerint

2.3.1. az Önkormányzat társadalmi felzárkóztatás terén vállalt feladatainak
előkészítésében és végrehajtásában,

2.3.2. az Önkormányzat lakosságot érintő tájékoztatásában, valamint a polgármester felkérése esetén lakossági fórum szervezésében és lebonyolításában,

2.3.3. a lakosság és a civilszervezetek, gazdasági társaságok véleményének, javaslatának a közgyűlés vagy a közgyűlés szerve irányába történő közvetítésében, kivéve, ha az más tanácsnok feladatkörébe tartozik,

2.4. kapcsolatot tart a polgármester által meghatározottak szerint

2.4.1. a Győrben működő civilszervezettel, egyházzal, nemzetiségi Önkormányzattal és érdekképviseleti szervezettel, kivéve, ha az más tanácsnok feladatkörébe tartozik,

2.4.2. az Önkormányzat által fenntartott intézmény vezetőjével és az Önkormányzat többségi tulajdonában álló gazdasági társaság vezetőjével, felügyelőbizottságával,

2.4.3. Győr testvérvárosaival, valamint

2.5. részt vesz a polgármester által meghatározottak szerint

2.5.1. - meghívás alapján - a lakossági fórumon, továbbá

2.5.2. civilszervezet, érdekképviselet vagy egyház által szervezett rendezvényen, kivéve, ha az más tanácsnok feladatkörébe tartozik.

3. Az egyetem fejlesztéséért és ifjúságpolitikáért felelős tanácsnok a Széchenyi István Egyetemmel (a továbbiakban: Egyetem) való együttműködés erősítése, az ifjúság kiemelt célcsoportként történő kezelése érdekében

3.1. állásfoglalásával terjeszthető a Közgyűlés elé

3.1.1. az Egyetem részére történő fejlesztési támogatásra irányuló javaslat és

3.1.2. az ifjúsági koncepció,

3.2. felügyeli a polgármester által meghatározottak szerint

3.2.1. az Egyetem és az Önkormányzat által közösen megvalósított projektet és

3.2.2. az Önkormányzat ifjúsági koncepciójának végrehajtását,

3.3. közreműködik a polgármester által meghatározottak szerint

3.3.1. az Egyetemmel közösen szervezett tudományos, kulturális, sport és egyéb rendezvények előkészítésében, szervezésében, koordinálásában és

3.3.2. az ifjúság Önkormányzatot érintő igényeinek felmérésében, azoknak az önkormányzati döntéshozó irányába történő közvetítésében,

3.4. kapcsolatot tart a polgármester által meghatározottak szerint

3.4.1. a Győrben működő ifjúsági szervezettel,

3.4.2. az Önkormányzat által fenntartott, ifjúságvédelmi feladatot ellátó intézmény vezetőjével és

3.4.3. az Egyetemmel és az Egyetem fejlesztésért felelős állami szervvel, valamint

3.5. részt vesz a polgármester által meghatározottak szerint

3.5.1. az Egyetem fejlesztésével összefüggő rendezvényen, továbbá

3.5.2. ifjúságpolitikával kapcsolatos rendezvényen.

4. A tanácsnok kezdeményezheti a polgármester egyetértésével a szükséges intézkedés megtételét az illetékes szervezetnél, ha a 1-3. pontban foglalt tevékenysége során hiányosságot, késedelmet vagy egyéb visszás helyzetet tapasztal, feltéve, hogy az nem jár az Önkormányzat számára többlet-költségvetési forrásigénnyel.”